Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: panaszosnak az 1993. évi XXXI. törvényben kihirdetett, az emberi jogok és az alapvető szabadságok védelméről szóló,
Paragraph Index: 421

(1) bekezdésében biztosított jogállamisághoz, valamint az Alkotmány 64. §-ában deklarált jogorvoslathoz való alkotmányos jogokkal összefüggő visszásságot okozott, de tekintettel arra, hogy a panaszt a felügyeleti szerv intézkedése orvosolta, ajánlást nem tett. Az országgyűlési biztos általános helyettese felhívta a Veszprém megyei rendőrfőkapitány figyelmét a büntetőeljárás kezdeményezésére irányuló vagy azzal összefüggő bejelentések, feljelentések, panaszok felvételére és ügyintézésére vonatkozó eljárási szabályok, valamint a rendőri intézkedések elleni panaszok elbírálására meghatározott törvényi előírások betartására. 2000/88/II. szám OBH 7499 /1997. Az Alkotmány 2. § (1) bekezdésben rögzített jogállamiság és az ahhoz kapcsolódó jogbiztonság elvével összefüggésben visszásságot okoz az ügyviteli szabályzatokban előírt időpontnál korábban végrehajtott iratselejtezés, mert sértheti az érintett személy jogait, és ez a sérelem utólag rendszerint orvosolhatatlan. A panaszos a Szentesi Rendőrkapitányság volt vezetőjének és egyes beosztottainak tevékenységét sérelmezte, mert szerinte felesége közlekedési balesetével kapcsolatban nem tettek meg mindent a baleset okozójának felderítése és felelősségre vonása érdekében még azt követően sem, amikor a panaszos által felismert személy kilétéről ismételt bejelentést tett. Az országgyűlési biztos általános helyettese a panasz alapján vizsgálatot rendelt el. Megállapította, hogy a panaszos feleségét Szentes belterületén egy személygépkocsi elütötte. Az éppen arra haladó mentőautó a balesetet észlelve megállt és a súlyos sérülést szenvedett személyt kórházba szállította. A balesetet okozó gépkocsi vezetője szintén megállt, a mentőkkel beszélt, majd a mentők távozását követően a helyszínt elhagyta. A balesetet több szemtanú látta, de a gépkocsi rendszámát, illetve vezetőjének adatait senki nem jegyezte fel. A mentőszolgálat ügyelete a Szentesi Rendőrkapitányságot a balesetről értesítette, de a baleseti járőr helyszínre küldésére nem történt intézkedés. A mulasztás miatt a rendőrség a balesetről csak a panaszos feljelentése alapján értesült. A nyomozást a rendőrkapitányság el is rendelte, az ügyben mulasztó rendőröket pedig a rendőrkapitány fegyelmi úton felelősségre vonta. A nyomozást megszüntették, mert az elkövető személyét nem sikerült megállapítani. A panaszos a balesettől számított több mint három év múlva beadvánnyal fordult a rendőrkapitányság vezetőjéhez. Ebben — állítása szerint — közölte, hogy felesége és a baleset két szemtanúja fényképről felismerte a baleset okozóját, aki a helyi kórház egyik orvosa (ez a személy időközben elhunyt). Ekkor elévülés miatt büntetőeljárásnak már nem volt helye. Ennek ellenére a beadványban foglaltakat ellenőrizték, az annak során készített iratokat a korábban folytatott nyomozás irataival egyesítették, majd az iratokat a büntethetőség elévülésére hivatkozással — szabálytalanul — selejtezték. Az irategyesítést végző személy az új irattári tételszám és az annak megfelelő selejtezési idő feltüntetésének, a selejtezést végrehajtó munkatársak pedig a helyesbítés elvégzésének elmulasztásával nem jártak el kellő gondossággal, ami összefüggésbe hozható a panaszos sérelmével. A rendőrség ügykezelési szabályzata szerint ugyanis a panaszok, kérelmek megőrzési ideje 5 év, a selejtezést tehát nem lehetett volna végrehajtani. Ebben a vonatkozásban a jogállamiság és a jogbiztonság elvével összefüggésben visszásság keletkezett, ami a panasz elbírálása időpontjában már orvosolhatatlan volt. A selejtezésért felelőssé tehető személyekkel szemben nem volt lehetőség elévülés miatt felelősségre vonást kezdeményezni. Mindezekre tekintettel nem lehetett kétséget kizáró módon megállapítani azt sem, hogy a rendőrség az ügyben valóban elkövetett-e mindent annak érdekében, hogy a baleset okozójának személyét megállapítsa, vagy ténylegesen előfordultak olyan mulasztások, amelyek befolyásolták az eredményességet. Az országgyűlési biztos azonban nem rendelkezik nyomozó hatósági jogkörrel, ezért az általános helyettes a vizsgálatot ajánlás nélkül lezárta. OBH 7648/1997. A rendőrségre érkezett bejelentések hiányos dokumentálása, emiatt az intézkedések ellenőrizhetőségének lehetetlensége, a belső ügyviteli szabályok sérelmével összefüggésben, veszélyezteti a jogállamisághoz és a jogbiztonsághoz való jog [Alk. 2. § (1) bek.] érvényesülését. A panaszos azért fordult az állampolgári jogok országgyűlési biztosához, mert nagykállói lakása udvarán egy fiatalember gázsprayvel lefújta. A cselekményt bejelentette a rendőrőrsön, de semmilyen intézkedés nem történt az ügyben. Az eset után néhány nappal a gázkonvektorának megbontásával gázszivárgást idéztek elő a lakásában. Erről ugyancsak feljelentést tett, minden eredmény nélkül. A panasz alapján az állampolgári jogok országgyűlési biztosának általános helyettese a Szabolcs-Szatmár-Bereg megyei rendőrfőkapitány vizsgálatát kérte. A Nagykállói Rendőrőrs ügyeleti naplója szerint a panaszos 1997. április 18-án telefonon tett bejelentést. Az ügyeletes utasítására három főből álló járőr ment a helyszínre, akik a panaszost meghallgatták, a helyszínt megtekintették, a kapott személyleírás alapján az elkövetőt megkísérelték felkutatni, de ez nem járt eredménnyel. A bejelentő a kioktatás ellenére sem büntető, sem szabálysértési feljelentést nem tett, így az őrsön eljárás nem indult. Az őrs ügyeleti füzetében történt bejegyzés alapján megállapítható volt, hogy a panaszos 1998. április 21-én 15 óra 15 perckor ismét bejelentést tett. A bejegyzés nem tartalmazta a bejelentés tárgyát. Az eltelt időre tekintettel sem az ügyeletes, sem az akkor szolgálatban lévő rendőrök nem emlékeztek arra, hogy a bejelentésre miért került sor, és ennek alapján történt-e valamilyen intézkedés. A panaszos ügyében iktatott eljárásra a bejelentést követően nem került sor. A bejelentés tárgyának tisztázatlansága arra utal, hogy a bejelentés időpontjában a szolgálatot irányító parancsnok nem tett maradéktalanul eleget az országos rendőrfőkapitány 22/1997. sz. utasításával kiadott Járőr- és Őrszolgálati Szabályzat rendelkezéseinek. A Szabályzat 86. pontja szerint a szolgálatirányító parancsnokhoz érkező bejelentéseket, segélyhívásokat és jelentéseket, az általa tett intézkedéseket, a kiadott utasításait az időpont (nap, óra, perc), a tartalom, a bejelentő, illetve a végrehajtásra kötelezett adatainak feltüntetésével naplózni kell úgy, hogy az később — az iratkezelési szabályoknak megfelelően — visszakereshető legyen. A mulasztás elbírálása parancsnoki hatáskörbe tartozik. 2000/88/II. szám Az állampolgári jogok országgyűlési biztosának általános helyettese a vizsgálatot megszüntette, de felhívta a Szabolcs-Szatmár-Bereg megyei rendőrfőkapitány figyelmét arra, hogy a rendőri intézkedések jogszerűségéhez hozzá tartozik az intézkedések — belső utasításoknak megfelelő — dokumentációja. OBH 7878/1997.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes